นกแอร์หั่นราคาขายไอพีโอ
ตลาดไม่เอื้อ “นกแอร์” ยอมหั่นราคาขายหุ้นไอพีโอ มั่นใจ พี/อี ต่ำ 11 เท่า สถาบันจองล้น
7 มิ.ย. 2556

ตลาดไม่เอื้อ “นกแอร์” ยอมหั่นราคาขายหุ้นไอพีโอ มั่นใจ พี/อี ต่ำ 11 เท่า สถาบันจองล้น 
นายวิทัย รัตนากร ประธานเจ้าหน้าที่บริหารสายงานบัญชีและการเงิน บริษัท สายการบินนกแอร์ เปิดเผยว่า บริษัทกำหนดช่วงราคาหุ้นเพิ่มทุนที่เสนอขายนักลงทุนครั้งแรก (ไอพีโอ) ระหว่าง 25-28 บาท ขณะนี้นักลงทุนสถาบันสนใจจองซื้อที่ราคา 28 บาทหลายเท่าตัว แต่เนื่องจากตลาดไม่ดี มีแนวโน้มสูงที่บริษัทจะไม่เสนอขายราคาสูงสุด เพื่อนักลงทุนรายย่อย
“ตลาดไม่ดี แต่พื้นฐานของนกแอร์ไม่ได้เปลี่ยน บุ๊กบิวด์ที่ช่วง 25-28 บาท มีพี/อีต่ำ 11 เท่า คู่แข่ง 15 เท่า และพี/อีตลาด เฉลี่ย 13-14 เท่า ซึ่งต้องรอผลบุ๊กบิวด์เย็นวันที่ 7 มิ.ย.นี้” นายวิทัย กล่าว 
ทั้งนี้ นกแอร์กำหนดขายหุ้น จำนวน 187.5 ล้านหุ้น วันที่ 12-14 มิ.ย.นี้ เข้าซื้อขายในตลาดหลักทรัพย์แห่งประเทศไทย วันที่ 20 มิ.ย. 2556 
นายชนิตร ชาญชัยณรงค์ รองผู้จัดการสายงานกลุ่มออกหลักทรัพย์และบริษัทจดทะเบียน ตลาดหลักทรัพย์ กล่าวว่า ตลาดหุ้นไทยปรับตัวลงเกิดจากปัจจัยต่างประเทศเป็นหลัก ไม่ได้เกิดจากปัจจัยภายในประเทศแต่อย่างใด ทำให้หุ้นไทยได้รับผลกระทบทางจิตวิทยาไปด้วย แต่ไม่ส่งผลกระทบต่อบริษัทที่กำลังเตรียมเสนอขายหุ้นไอพีโอ ตลาดยังคงเป้าหมายมูลค่าหลักทรัพย์ตามราคาตลาดหุ้นไอพีโอปีนี้ที่ 1.2 แสนล้านบาท 
นายชาญ บูลกุล ประธานคณะกรรมการบริหาร บริษัท บรุ๊คเคอร์ กรุ๊ป (BROOK) ในฐานะที่ปรึกษาการลงทุนส่วนตัวนายพิชญ์ โพธารามิก ประธานกรรมการ บริษัท โมโน เทคโนโลยี (MONO) กล่าวว่า หุ้นโมโนยืนเหนือราคาจอง 11.40 บาท สวนทางตลาด ซึ่งนักลงทุนมองว่าบริษัทมีการเติบโตในอนาคตได้อีกมาก (Growth Stock) และนักลงทุนที่ไม่ได้ซื้อไอพีโอ จึงเข้ามาซื้อในตลาดวันนี้ 
นายพิชญ์ โพธารามิก กล่าวอีกว่า นักลงทุนไม่ควรมองหุ้นโมโนเพียงวันเดียวซึ่งเป็นวันเริ่มต้น ซึ่งมองว่าเป็นโอกาสที่นักลงทุนยังสามารถลงทุนได้อยู่ และดีใจที่นักลงทุนให้ความมั่นใจว่าบริษัทจะสามารถทำกำไรให้เติบโตในอนาคตได้ 
ด้านราคาหุ้น MONO เปิด 13.60 บาท สูงสุด 14.20 บาท ต่ำสุด 11.60 บาท และปิด 11.90 บาท เพิ่มขึ้น 0.50 บาท หรือ 4.39% จากราคาจอง 11.40 บาท มูลค่าซื้อขาย 3,793.53 ล้านบาท